REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/430-15

22. oktobar 2015. godine

B e o g r a d

ZAPISNIK

19. SEDNICE ODBORA ZA ZAŠTITU ŽIVOTNE SREDINE,

ODRŽANE 22. OKTOBRA 2015. GODINE

Sednica je počela u 11,32 časova.

Sednici je predsedavao dr Branislav Blažić, predsednik Odbora.

Sednici su prisustvovali članovi Odbora: Vladimir Petković, Adriana Anastasov, Boban Birmačević, Jedimir Vučetić, Sonja Vlahović, Gordana Zorić, Gordana Topić, Momo Čolaković, Đorđe Kosanić, Šaip Kamberi i Dušan Janović, zamenik člana Violete Lutovac.

Sednici nisu prisustvovali članovi Odbora: Violeta Lutovac, Ivana Stojiljković, Ivana Dinić, Dejan Nikolić, Nada Lazić i Ivan Karić.

Sednici je prisustvovala i Marija Mutić iz Centra modernih veština kao predstvnik Zelene stolice.

Na predlog predsednika Odbora, jednoglasno, usvojen je sledeći:

D n e v n i r e d :

1. Predlog za organizovanje javnih slušanja o nacrtima zakona o izmenama i dopunama Zakona o zaštiti prirode, Zakona o zaštiti životne sredine i Zakona o upravljanju otpadom;

2. Razno.

Pre prelaska na razmatranje utvrđenog Dnevnog reda, usvojen je, jednoglasno, bez primedaba, Zapisnik 18. sednice Odbora, održane 5. oktobra 2015. godine.

Prva tačka dnevnog reda **–** **Predlog za organizovanje javnih slušanja o nacrtima zakona o izmenama i dopunama Zakona o zaštiti prirode, Zakona o zaštiti životne sredine i Zakona o upravljanju otpadom**

Predsednik Odbora dr Branislav Blažić predložio je da Odbor organizuje javna slušanja o izmenama i dopunama Zakona o zaštiti životne sredine, izmenama i dopunama Zakona o upravljanju otpadom i izmenama i dopunama Zakona o zaštiti prirode, s obzirom na to da će se ove izmene i dopune uskoro naći u proceduri Narodne skupštine. Odbor treba da razmotri tekstove ovih izmena i dopuna dok su još u fazi nacrta, kako bi mogao da reaguje i kroz razgovor sa predstavnicima Ministarstva utiče na rešenja, da ne bismo došli u situaciju da se narodni poslanici ne slažu sa koncepcijom zakona za koju se Ministarstvo odluči, kada kao predlog Vlade uđe u proceduru Narodne skupštine. Na ovaj način bi se dobili i kvalitetniji tekstovi zakona. Ukazao je na to da je procedura donošenja zakona iz ove oblasti veoma spora i da ju je potrebno ubrzati kako bismo ispunili uslove za otvaranje Poglavlja 27. Skrenuta je pažnja na to da se na mišljenje drugih Ministarstava čeka i do 50 dana. Ukazao je na potrebu da se donesu novi zakoni, s obzirom na to da se menja više od polovine odredaba postojećih. Istakao je da bi rezultat ovih javnih slušanja bilo prikupljanje sugestija i predloga svih relevantnh subjekata, koje bi bile dostavljene Ministarstvu poljoprivrede i zaštite životne sredine. Ukazao je na to da bi Odbor trebalo da usvoji ovakav princip rada, odnosno da bude upoznat sa rešenjima u nacrtu zakona, već u toj fazi izrade. Po njegovom mišljenju, potrebno je da se svi stavovi koji budu izneti na javnim slušanjima budu objedinjeni i dostavljeni Ministarstvu, kako bi se na proleće napisali tekstovi novih zakona, koji bi bili potpuniji i kvalitetniji. Naveo je da je potrebno angažovati i stučnjake iz ove oblasti kojih u našoj zemlji ima, kako bi pomogli Ministarstvu u izradi budućih zakona. Pri donošenju novih zakona, važno je da se postigne dogovor o formiranju posebnog ministarstva za zaštitu životne sredine, o fondu i drugim važnim pitanjima.

U diskusiji koja je usledila, učestvovali su: Adriana Anastasov, Momo Čolaković, Boban Birmančević, Jezdimir Vučetić i Marija Mutić.

Članovi Odbora su podržali predlog predsednika Odbora. Predloženo je da se javna slušanja održavaju u dane kada ima sednica Narodne skupštine, kako bi narodni poslanici koji žive dalje od Beograda mogli da dođu. Predloženo je da se o tome razgvara i sa Vladom, koja je i predlagač zakona, s obzirom na to da neki predlozi zakona ne prolaze kroz javnu raspravu pre nego što uđu u proceduru.

Ukazano je na to da mali broj narodnih poslanika dolazi na javna slušanja i da je potrebno da više članova Odbora dođe, a ako oni nisu u mogućnosti da dođu, da se dogovore sa svojim zamenikom da on prisustvuje. Predloženo je da se formira telo koje će, nakon održanih javnih slušanja formulisati zaključke na osnovu svega iznetog na javnom slušanju, koji bi bili dostavljeni Vladi, kao materijal koji bi trebalo da sagleda pre utvrđivanja konačnog teksta predloga zakona.

Ukazano je na to da je Odbor održao seriju javnih slušanja na temu upravljanja otpadom, pa će biti zanimljivo videti da li je Ministarstvo prihvatilo neku od sugestija koje su date na tim javnim slušanjima, jer je Ministarstvu dostavljena detaljna informacija o svakom od tih javnih slušanja.

Skrenuta je pažnja na to da na javna slušanja dolazi veliki broj eksperata, koji su tu da bi pomogli narodnim poslanicima, ali veoma mali broj narodnih poslanika dolazi na javna slušanja, pa se na taj način i gubi smisao. Važno je da se na javnim slušanjima čuju i mišljenja narodnih poslanika. Još jednom je ukazano na to da je potrebno doneti nove zakone iz ove oblasti.

Istaknuto je da nevladine organizacije okupljene oko Zelene stolice podržavaju organizovanje javnih slušanja o nacrtima zakona. Ukazano je na to da se u tekstu nacrta zakona o zaštiti životne sredine ne nalazi fond, iako je u nekom od ranijih vezija bio predviđen.

Odbor je, jednoglasno, prihvatio predlog predsednika Odbora i doneo odluku o organizovanju:

- Javnog slušanja o Nacrtu zakona o izmenama i dopunama Zakona o zaštiti prirode 28. oktobra 2015. godine u Maloj sali u Domu Narodne skupštine, sa početkom u 11,00 časova

i

- Javnog slušanja o Nacrtu zakona o izmenama i dopunama Zakona o zaštiti životne sredine i Nacrtu zakona o izmenama i dopunama Zakona o upravljanju otpada 30. oktobra 2015. godine u Maloj sali u Domu Narodne skupštine, sa početkom u 11,00 časova.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 11,57 časova.

SEKRETAR PREDSEDNIK

Milica Bašić dr Branislav Blažić